**Uvod u vinjetu**

Prikaz bolesnika

Roditelji dovode lekaru dečaka uzrasta 12 meseci kome je na redovnoj kontroli krvne slike u nadležnom Domu zdravlja, u skladu sa stručno-metodološkim uputstvom o kontroli krvne slike u republici Srbiji, uočena snižena vrednost hemoglobina od 92 g/L. Prilikom uzimanja anamneze sadašnje bolesti, saznajete da je dete aktivno, raspoloženo, bez znakova zamora ili malaksalosti i bez pospanosti, mada je majka primetila bledilo u poslednje vreme. Majka negira pojavu krvi u peleni kao i pojavu crne stolice. Iz lične anamneze: saznaje se da je dečak prvo dete iz prve redovno kontrolisane trudnoće, mladih i zdravih roditelja. Porođaj je bio u terminu, prirodnim putem, a dete je na rođenju bilo dugačko 51 cm, a teško 3200 g. Majka se u toku trudnoće redovno kontrolisala i u trajanju od mesec dana je primala preparate gvožđa. Dete je na prirodnoj ishrani bilo 2 meseca, a potom je tri meseca dobijalo adaptiranu mlečnu formulu i od tada pije kravlje mleko. Dečak često bira šta će da jede: pomalo prihvata meso i nešto povrća, ali zato izuzetno voli da jede keks I da pije mleko, čak i noću i uzima oko jednog litra nerazblaženog kravljeg mleka na dan. Od 6. meseca do sada dete je imalo 3 epizode povišene telesne temperature praćene u jednoj epizodi curenjem nosa, u drugoj bolom u uvu, a u trećoj se javila samo povišena temperatura. Dva puta je primalo antibiotike, a temperatura nije trajala duže od tri dana ni u jednoj od epizoda.

Porodična anamneza: tetka po majci je patila od malokrvnosti u trudnoći, ali je potom problem rešen lečenjem. Ostale bolesti od značaja za hereditet u porodici negiraju. Nikome u porodici nije operativno uklonjena slezina, nije bilo pojave žučnih kamenaca u ranom uzrastu niti je bilo druge vrste malokrvnosti.

Fizikalni pregled: Opšti aspekt: bled, aktivan, drži flašicu, u igri cepa dostupni papir sa stola i stavlja ga u usta. Afebrilan, vitalni znaci: TA = 90/50 mmHg, srčana frekvenca 145/min, respiratorna frekvenca 16/min. Telesna dužina 76 cm (50. percentil), telesna težina 12 kg (+33% u odnosu na telesnu dužinu). Oči: nema ikterus sclera, konjunktive blede. Usta: karijes zuba. Auskultatorni nalaz na plućima uredan. Srce: blaga tahikardija kao što je gore navedeno, sistolni ejekcioni šum 2/6 čiji je punktum maksimum iznad gornje leve sternalne ivice. Trbuh: mek, bolno neosetljiv, bez hepatosplenomegalije. Ostali pedijatrijski nalaz je uredan.

Laboratorijske analize

Krvna slika: Le 6100/mm3 (Ly 66,4%, Gra 28,8%, Mo 4,8%), Hgb 92 g/L, Hct 27%, Tr 589000/mm3, MCV 62 fL, MCH 19 pg, MCHC 300 g/L, RDW 17%.

Literatura

*Hematologija. U: Pedijatrija za studente medicine. Medicinski fakultet Univerziteta u Beogradu, 2010,*

*strana 395-406.*